Floreye Påke

Li Floreye Påke, c' est ene fiesse des Crustins k' atake les fiesses di Påke eyet l' poenneuse samwinne. 

I rmimbere on passaedje di l' Evandjîle la k' Djezus-Cri mousse dins Djeruzalem et les djins l' riçuvèt come on triyonfeu, tot schoyant des coxheas d' olivî et d' påmîs. 

 Uzances el Walonreye 
Li rmimbrance di ces coxheas la, ki n' egzistèt nén el Walonreye, s' a fwait tot prindant les cis d' on bouxhon ki dmeure bén vete di l' ivier, et k' a stî rbatijhî "påkî". 

Al floreye Påke, li curé mousse foû d' l' eglijhe (cwand c' est possibe), et beni les coxheas d' påkî, k' on lome eto påke u påkete. 

Après messe ou d' l' après-nonne, on va påker (u rpåcter) les moirts, dj' ô bén elzî mete ene påke so leu fosse. On meteut eto on boket d' påkete so les bons-dius sol djivå.

Dinltins, on-z è meteut ossu dins les ståves, dins les tchamps, å gorea des tchvås, å vierna des bateas, ås tchetoeres et vos nd åroz. Dins les tchamps, on-z aléve ripåcter li speate, k' est l' pus timprowe des dinrêyes. Sovint, elle est ddja dijh, vint cintimetes hôte al Floreye Påke.

On rpåctéve eto les goreas des tchvås, les tombes al cimintire 

Asteure, on mete cobén ene del påke dins les otos, po s' waeranti des accidints.

 Uzances foû del Walonreye 
E l' Espagne, dins bråmint des veyes, li floreye Påke si fwait avou on grand cortedje di djins blanc-moussîs, ki poitnut des coxhes di påmî. C' est li cmince di tot l' foclore del poenneuse samwinne, li semana sancta, foirt fiesti avårla.

Categoreye:Crustinnisse
Categoreye:Fiesses crustinnes